בס"ד, פורים תשפ"ה, ערב שבת קודש פרשת כי תשא

קדושת פורים באמת

סנהדרין דף פ"ח, שלא ירבו מחלוקות בישראל

1. **סנהדרין, דף פ"ח:** " דאמר רבי יאשיה: שלשה דברים סח לי זעירא מאנשי ירושלים. בעל שמחל על קינויו - קינויו מחול, בן סורר ומורה שרצו אביו ואמו למחול לו - מוחלין לו, זקן ממרא שרצו בית דינו למחול לו - מוחלין לו. וכשבאתי אצל חבירי שבדרום, על שנים הודו לי, על זקן ממרא - לא הודו לי, כדי שלא ירבו מחלוקת בישראל!".
2. **רמב"ם ממרים, ג' ד':** "ואם רצו בית דין למחול על כבודן ולהניחו אינן יכולין כדי שלא ירבו מחלוקת בישראל".
3. **אור חדש למהר"ל, ט' כ"ב:** "לכך תמצא בכל המגילה כאשר באו לנצח כתיב "לך כנוס את כל היהודים", "נקהלו היהודים", וכל זה כי במה שישראל הם עם אחד לכן עמהם הש"י הוא אחד ובזה הם גוברים על המן וזרעו שהם הפך אחדות הש"י. ובשביל כך בפורים בפרט זאת המצוה משלוח מנות איש לרעהו ומתנות לאביונים בשביל כי אלו המצות הם תלוים בזה במה שישראל הם עם אחד ביותר מכל האומות".
4. **של"ה פרשת תצוה תורה אור, אות כ"א:** "ואמרה "לך כנוס את כל", היפך מאמר המן "עם אחד מפזר ומפרד", שהוא סיבה להיות כלה בית ישראל חס ושלום ... על כן אמר המן שהם במחלוקת ואינם באחדות אחת, שהרי הם מפוזרים בארבע כנפות הארץ, ואף בכל קיבוץ וקיבוץ מהם יש פירוד, ועל כן יכול נוכל להם. וכראות אסתר זה החטא בישראל, שהיה בעת ההיא אותו החטא יותר גדול מאילו היה פעם אחרת, מהטעם שלא היה קורבה בעניני אלהיים רק ריחוק, ובעניני החטא היה להם קירוב יחד, דהיינו בחטא הסעודה שהלכו לשם י"ח אלף כדאיתא במדרש, וגדולה לגימה שמקרבת. נמצא שהיה החטא הפירוד שבישראל אז יותר מאה פעמים מפעם אחר, שהיה קירובם להרע דהיינו בסעודה. על כן תקנה זה ואמרה "לך כנוס", ודו"ק".
5. **תולדות יעקב יוסף, פרשת בראשית:** "והנה סיבת גזירת המן הי' שהצליח על ידי הפירוד שהי' בין ישראל, וזה שדרשו חז"ל (מגילה יג ב) ישנו עם אחד מפוזר ומפורד (אסתר ג, ח). ולתקן זה אמרה אסתר למרדכי (אסתר ד, טז) לך כנוס את כל היהודים, לעשות שלום ביניהם, וכמ"ש בשל"ה בזה (שובבי"ם ת"ת תצוה זכור) יעו"ש. ובזה יובן ליהודים היתה אורה, זו תורה. כי עד עכשיו על ידי הפירוד שביניהם היו בלא תורה, מה שאין כן עכשיו על ידי אסתר שתיקנה זה באמרה לך כנוס את כל היהודים, לעשות שלום ביניהם, אז ליהודים היתה אורה זו תורה, על ידי שיברך את עמו בשלום וכו', וק"ל".
6. **מאמרי הראי"ה, אגרת הפורים:** " ... יהיו לנו ימי הפורים הבאים עלינו לטובה, הימים אשר ברצון קבלנו עלינו את זאת התורה, אשר מני אז קבלנוה על ידי "כפיית הר כגיגית". יהיו לנו אלו הימים בכל תפיסתם הכוללת, ימים אשר האימרה של "לך כנוס את כל היהודים" צריכה להיות מצלצלת באזנינו בצלצלי שמע ... לימים שתפרוץ אצלנו ממחבואה היהודי, התודעה הפנימית שלנו והתודעה הבאה מתוך מצפונה של הנשמה החבויה בכל נפש מישראל בקרבה פנימה, החסינה יותר מכל עזותן של ההעזות היותר חצופות, הבאות מתוך הגאוה הנבובה של הידיעות המטעות שהן מסבבות אותנו ... נגלה נא את אגרת הפורים הזאת בכל פלאותיה העומדת ממעל לכל ידיעותינו הפעוטות ונכריז על כוחו של ישראל המאוחד, המאחד את כל עם ד' לכל פלגיו, שהוא הסוד של היהדות הנצחית שעל ידו נתרומם ונתנשא מעל כל המכשולים אשר בדרך תחיתנו הלאומית, "והיה לד' לשם , זה מקרא מגילה" , ונכנס יין יצא סוד ... והאמרה הנצחית של "לך כנוס את כל היהודים" היא מוכרחת להחיות אותנו עוד הפעם, ולרוממנו מכל שפלותינו.

אבל בודאי כאן ישאל מי שיודע לשאול, וגם מי שאינו יודע לשאול : הייתכן, עכשיו, אתה אומר "לך כנוס את כל היהודים" ? כיצד תכניס בכפיפה אחת, במסגרת אחת את כולם, את כל סיעותיהם ואת כל מפלגותיהם, כיצד ישובו העצמות הפזורות על פני כל בקעת הגלות הרחבה, הגלות החמרית והגלות הרוחנית להתקרב אחד אל אחד, להיות לשיעור קומה אחד הנקרא כלל ישראל, העומד לדרוש את חסנו, את תחיתו ואת שיבת שבותו? אף אתה אמור לו שהפיזור הזה, גם החומרי וגם הרוחני יש לנו מקום אחד ששם איננו יכול לשלוט עלינו. וכי תאמר הרי אנחנו רואים בעינינו את הצרה הפנימית האיומה, איך שקמים יהודים כנגד יהודים, איך שאחים נהפכים זה נגד זה לזאבים ולנחשים, ואיך זה תאמר : "לך כנוס את כל היהודים" ? אמנם כל האומר ששקר בדה המן הרשע באמרו "ישנו עם אחד מפוזר ומפורד" אינו אלא טועה. באמת מפוזר ומפורד הוא העם האחד, אבל בכל זה עם אחד הוא. ושמא תאמר איך יתכן שיהיו שני הפכים בנושא אחד, עם אחד מצד אחד ומפוזר ומפורד מצד השני?! אל תתמה על החפץ. ישנם פלאים בעולם. והעם הזה שכל עמידתו בעולם מרופדת היא בפלאי פלאות, הוא מראה בהוייתו גם כן את הפלא הזה, ובמהותו העצמית הרי הוא עם אחד, למרות מה שהוא מפוזר ומפורד ... וסוף כל סוף עם אחד אנחנו ועם אחד נהיה, ועוד הפעם יקום ישראל, באמרתו הנצחית של "לך כנוס את כל היהודים" ... ו"מחייב איניש לבסומי בפוריא עד דלא ידע בין ארור המן לברוך מרדכי", ונאמר לחיים, לחיים, ולחיים טובים "ולשלום" לכל ישראל, ואמרו אמן".

1. **ליקוטי מוהר"ן תניינא, תורה ב':** "כי שבת מורה על אמונת היחוד, שאנו מאמינים שכל הפעולות משתנות נמשכין מאחד הפשוט יתברך, שברא כולם בששת ימי החול, ושבת בשבת. נמצא שע"י שבת, נתגלה אחדות הפשוט ית'. והתגלות אחדות הפשוט, זאת הבחי' יקרה מאד אפי' אצלו ית', כמו שמצינו יחיד ורבים הלכה כרבים, כי מחמת שהם רבים שכ"א יש בו דיעה משונה, בחי' פעולות משתנות, וכשהם מסכימים יחד לדעת אחד, נמצא בחי' פעולות משתנות נעשה בחי' אחדות הפשוט, שזה יקר מאד בעיניו ית', וע"כ הלכה כמותם. וגם כדי שלא להרבות מחלוקת בישראל, כי אם לא כן, כל יחיד ויחיד יאמר כדעתו, ואין לדבר סוף, ויתרבו מחלוקת בישראל (ע' ב"מ נט ע"ב), שאין זה רצונו ית'. כי רצונו רק בבחי' אחדות הפשוט, כי כשנתגלה בחי' אחדות הפשוט למטה, גם למעלה נתגלה אחדות הפשוט ית'. בבחי' אתה אחד, ושמך אחד, ומי כעמך ישראל גוי אחד בארץ. שע"י אחדות שנתגלה בישראל למטה, נתגלה אחדותו הפשוט ית' למעלה".
2. **שו"ת משפט כהן (ענייני ארץ ישראל), קכ"ד (מכתב לר' מאיר דן פלאצקי, בעל הכלי חמדה):** "והנה קדושת שבת וקדושת יום טוב היא ג"כ מכוונת לעומת קדושת תורה שבכתב וקדושת תורה שבע"פ. כי שבת, דקביעה וקיימא, קדושתה בידי שמים; ויו"ט דישראל קדשינהו לזמנים הוא תוכן תושבע"פ. ומשו"ה היו"ט מאחד את הכלל, וכל ישראל חברים הם ברגל כחגיגה כ"ו א'. וע"פ האמת אחדות הכלל נובעת משורש הקדושה העליונה, שהיא קדושת תורה שבכתב, שמשפעת על קדושת תושבע"פ, וע"פ אמתת ענין זה מוכרח קיבוץ הכלל בצורת האומה להיות קדוש בקדושת התורה, וקדושת יום טוב יונקת מקדושת שבת, ומזה בא הנוסח "כי הוא יום תחלה למקראי קודש".
3. **מחשבות חרוץ אות י"ז:** ושבת הוא מעין עולם הבא (ברכות נ"ז ב) שהוא זמן הנייחא של ה' יתברך ... ונמשך שפע אור מעין עולם הבא שהוא הנהגה שחוץ לדרך הטבע המשמש בעולם הזה ... ובפורים נאמר גם כן לשון ונוח מאויביהם שזכו על ידי הנס לנייחא ומנוחה, והכתוב לא יכתוב לשון ונוח אלא על מנוחה גמורה שהוא מעין עולם הבא".